Oikeusministeriö 
PL 25 
00023 Valtioneuvosto 

Oikeusministeriön lausuntopyyntö 4.11.2011, OM 7/021/2004, OM0191:00/06/06/2000

Lausunto luonnoksesta valtioneuvoston asetukseksi vesitalousasioista

Metsätalouden kehittämiskeskus Tapio kiittää lausuntopyynnöstä ja esittää lausuntonaan seuraavaa:

1)	Asetuksen 1 luvun 1 §:ssä esitetyt selvitystarpeet ovat metsäojien kunnostushankkeiden näkökulmasta tiukat. Kun kunnostusojitushankkeet joutuvat asetuksen lupahakemuksen piiriin, selvitysten laatiminen ja niistä aiheutuva työpanoksen ja ajankäytöntarve käytännön toiminnan kannalta on niin merkittävä, että se estää normaalien kunnostusojitusten toteuttamista tai ainakin pilkkoo niitä osiin. 

Tapio esittää, että asetuksessa täsmennettäisiin, mitkä kyseisen pykälän kohdat koskevat metsätaloudellisia kunnostusojitushankkeita.

2)	Asetuksessa tulisi määritellä metsälain 10 §:n erityisen tärkeiden elinympäristöjen ja  vesilain 3 luvun 2 §:n 8 kohdan mukaisen puron uoman luonnotilaisuuden välinen suhde. Käytännön toimijoille on tärkeää tieto siitä, minkälaisen uoman puunkorjuukoneella voi ylittää. Asetukseen tulisi tehdä myös tarkennus luonnontilaisen uoman muuttamiskiellosta ja siitä, milloin uoman muuttamisen katsotaan rikkoneen vesilakia sekä siitä, milloin uoma katsotaan luonnontilaiseksi. Myös siitä tulisi tehdä tarkennus, tuleeko jo ilmoitusmenettelyn mukaisessa vesiensuojelusuunnitelmassa olla maininta luonnontilaisuuden asteesta. 

Tapio esittää, että asetuksessa tarkennetaan suhtautumista purojen ylityksiin, koska väistämättä luonnossa tulee tilanteita, että uomia joudutaan ylittämään puunkorjuussa.

3)	3 luvussa säädetään ojituksesta. Miten 3 luvun säännöksiä sovelletaan metsäojituksessa? 

Tapio esittää, että 3 luvun säännöksissä tarkennettaisiin, mitkä kohdat koskevat metsätaloudellisia kunnostusojituksia ja miten niitä sovelletaan. Asetusluonnoksen ko. luvun teksti viiittaa nykyisellään viljelysmaan kuivattamisen tarpeisiin.

4)	Asetuksen 4 luvun 29 §. 

Tapio esittää, että vähäistä vesitaloushanketta koskevan ilmoituksen osalta tulisi määritellä tarkemmin, milloin ilmoitus tarvitaan ja mitä on vähäinen ruoppaus. Luetaanko esimerkiksi kivien siirtely uomassa tai rantavedessä ruoppaukseksi.

TAPIO

Ritva Toivonen		Samuli Joensuu
johtaja			tiimiesimies